text: Stifinder går 20.000 skridt om dagen
  30 juli 2012 kl. 14.17
  Slut med at stå fortvivlet foran tavlerne på sygehuset. I Kolding er ansat to stifindere, som hjælper patienter med at finde den rigtige afdeling. Og på en arbejdsdag bliver det til 20.000 skridt.
  Flere sygehuse - bl.a. i Horsens - har i flere år haft frivillige hjælpere til at vise vej og skubbe kørestole. Men på Kolding Sygehus er stifinderne lønnede - og hver dag fra 7.30 til 15 byder de patienterne velkommen i forhallen. 
  Mange bliver også vist hen til den afdeling, de skal møde på. Tinna Jensen, som har vagten i denne uge, har med en skridttæller fundet ud af, at hun går ca. 20.000 skridt på gangene med patienter, der skal hjælpes på vej.
  
  Positiv forskel
  Patienterne har taget godt imod det nye tilbud. Alle synes godt om ideen med stifindere. 86 pct. mener, at stifinderne har gjort en positiv forskel i forhold til tidligere besøg. 
  Stifinderne findes indtil videre kun på Kolding Sygehus. Tinna Jensen er foreløbig ansat frem til februar, så der ligger cirka to millioner skridt forude...
  